Проект!
МОТИВИ
към проекта на Наредба за изменение на Наредба № 3 от 9 януари 2008 г. за вида на информацията и реда за предоставянето й от Министерството на вътрешните работи на Министерството на правосъдието за нуждите на Главна дирекция „Охрана“ при изпълнение на функциите й  (обн., ДВ, бр. 6 от 2008 г., изм., бр. 65 от 2010 г.)
       


1.  Причини, които налагат приемането на наредбата

Основната цел на предлаганите промени е да се актуализират разпоредбите на наредбата съобразно действащото законодателство и да се оптимизира дейността по предоставянето на информация от Министерството на вътрешните работи за нуждите на Главна дирекция „Охрана“.
Последните изменения на наредбата са направени с ДВ, бр. 65 от 2010 г., като от тогава до настоящия момент Законът за съдебната власт многократно е изменян и допълван, а част от измененията засягат и дейността на Главна дирекция „Охрана“.
Неколкократно е изменян и Правилникът за устройството и дейността на Главна дирекция „Охрана“, издаден от министъра на правосъдието, обн., ДВ, бр. 60 от 2009 г., изм. и доп., бр. 12 от 2017 г., бр. 21 от 2018 г. и бр. 1 от 2023 г., регламентиращ устройството, организацията и дейността на Главна дирекция „Охрана“ и на нейните териториални звена. Съгласно чл. 15, ал. 1 от правилника териториални звена са регионални дирекции и областни звена.
Въз основа на наредбата Министерството на вътрешните работи предоставя на Главна дирекция „Охрана“ информация за оперативните нужди в изпълнение на дейности по чл. 391 от Закона за съдебната власт на централно управление и Регионална дирекция „Охрана-София“.  
[bookmark: _GoBack]С оглед на увеличения обем на работата на териториалните звена на Главна дирекция „Охрана“, през последните три години се изпитват сериозни затруднения и осезаемо натоварване при обработката на заявките от цялата страна.
С цел бързо и качествено обработване на съответните заявки за предоставяне на необходимата информация, задълбочена оценка на риска за търсените лица и отработване на преписките, както и за оптимизиране  на работата, е необходимо децентрализиране на дейността, като за целта териториалните звена „Охрана“ се обезпечат с работни места към интегрираната информационна система „Справки“ на Министерството на вътрешните работи.

2.  Цели, които се поставят

Целта на представения проект на Наредба е да се прецизират отделни разпоредби от наредбата, с което да се постигне по-голяма яснота и прецизност на нормите и да се повиши ефективността при прилагането ѝ, като за целта териториалните звена „Охрана“ се обезпечат с работни места към интегрираната информационна система „Справки“ на Министерството на вътрешните работи.

3. [bookmark: bookmark0]Финансовите и други средства, необходими за прилагането на новата уредба

Предлаганият проект на Наредба не води до въздействие върху държавния бюджет. 
За прилагането на проекта на Наредба няма да бъдат необходими допълнителни финансови средства.

4. [bookmark: bookmark1]Очакваните резултати от прилагането

С прецизирането на отделни разпоредби от наредбата, се очаква да се постигне по-голяма яснота на нормите и  да се повиши ефективността при прилагането ѝ, както и оптимизиране  на работата, и децентрализиране на дейността на териториалните звена „Охрана“.

5. [bookmark: bookmark2]Анализ за съответствие с правото на Европейския съюз
С проекта на Наредба не се предвижда въвеждане на актове на Европейския съюз, поради което не е изготвена справка за съответствието с правото на Европейския съюз.

На основание 26, ал. 3 и 4 от Закона за нормативните актове проектът на Наредба ще бъде публикуван на интернет страницата на Министерството на правосъдието, Министерството на вътрешните работи и на Портала за обществени консултации, като на заинтересованите лица се предоставя 30-дневен срок за предложения и становища. 

